REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/303-16

16. decembar 2016. godine

B e o g r a d

ZAPISNIK

14. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 16. DECEMBRA 2016. GODINE

Sednica je počela u 9,10 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Olivera Pešić, Radmilo Kostić, Milan Lapčević, Dušan Bajatović i Momo Čolaković.

Sednici su prisustvovali zamenici članova Odbora: Zoran Bojanić (zamenik Nikole Jolovića), Srbislav Filipović (zamenik Žike Gojkovića), Snežana R. Petrović (zamenik Gorana Kovačevića).

Sednici nisu prisustvovali članovi Odbora: Milorad Mirčić, Zoran Krasić, Saša Radulović, Goran Ćirić, Milorad Mijatović, Vojislav Vujić i Zoltan Pek, niti njihovi zamenici.

Član Odbora Milan Lapčević pristupio je sednici u toku razmatranja prve tačke dnevnog reda, u 9,30 časova.

Sednici Odbora prisustvovali su Stojan Stamenković, kandidat za člana Saveta guvernera Narodne banke Srbije, kao i Miladin Kovačević, član Saveta guvernera Narodne banke Srbije.

Na predlog predsednika Odbor je, jednoglasno, utvrdio sledeći

D n e v n i r e d:

1. Razgovor sa kandidatom za izbor člana Saveta guvernera Narodne banke Srbije;
2. Utvrđivanje Predloga odluke o izboru člana Saveta guvernera Narodne banke Srbije;
3. Razno.

Pre prelaska na rad po dnevnom redu Odbor je jednoglasno (9 za) usvojio zapisnike sa 11, 12. i 13. sednice Odbora.

**Prva tačka dnevnog reda**: **Razgovor sa kandidatom za izbor člana Saveta guvernera Narodne banke Srbije**

Predsednik Odbora je podsetila članove i zamenike članova Odbora da je na 11. sednici, održanoj 14. novembra 2016. godine, Odbor, u skladu sa članom 27. stav 3. Zakona o Narodnoj banci Srbije, konstatovao da je dosadašnjem članu Saveta Stojanu Stamenkoviću prestala funkcija člana Saveta istekom mandata, 13. novembra 2016. godine; da je Odbor, u skladu sa članom 22. Zakona o Narodnoj banci Srbije, uputio dopis predsednicima poslaničkih grupa u Narodnoj skupštini, sa pozivom da dostave predlog kandidata sa biografijom i izjavom o prihvatanju kandidature najkasnije do 29. novembra 2016. godine, kao i da je predlog kandidata za člana Saveta, sa biografijom i izjavom o prihvatanju kandidature, dostavila poslanička grupa Srpska napredna stranka, koja je za člana Saveta predložila Stojana Stamenkovića.

Kandidat za člana Saveta guvernera Narodne banke Srbije Stojan Stamenković se predstavio članovima i zamenicima članova Odbora i istakao neke od najvažnijih poslova na kojima je radio u prethodnom mandatu, kao član Saveta guvernera Narodne banke Srbije.

 U diskusiji su učestvovali Momo Čolaković, Veroljub Arsić i Dušan Bajativić, koji su podržali kandidata za člana Saveta guvernera, Stojana Stamenkovića.

 Pošto je Odbor obavio razgovor sa kandidatom, prešao je na utvrđivanje predloga odluke o izboru člana Saveta guvernera Narodne banke Srbije.

**Druga tačka dnevnog reda**: **Utvrđivanje predloga odluke o izboru člana Saveta guvernera Narodne banke Srbije**

 Odbor je pristupio glasanju o predlogu odluke, koji je sačinila stručna služba Odbora i koji je podeljen svim članovima.

 Odbor je jednoglasno, sa 10 glasova za, utvrdio Predlog odluke o izboru Stojana Stamenkovića za člana Saveta guvernera Narodne banke, na period od 5 godina.

 Na predlog predsednika, Odbor je jednoglasno (10 za) odlučio da uputi Narodnoj skupštini predlog da se, u skladu sa članom 168. stav 3. Poslovnika Narodne skupštine, Predlog odluke o izboru člana Saveta guvernera Narodne banke Srbije uvrsti u dnevni red Šeste sednice Drugog redovnog zasedanja u 2016.godini, koja je u toku, kako bi se što pre obezbedili uslovi za rad Saveta guvernera Narodne banke Srbije u punom sastavu.

 Za predstavnika Odbora na sednici Narodne skupštine određena je dr Aleksandra Tomić, predsednik Odbora.

 Sednica je završena u 09,40 časova.

 Sednica je tonski snimana.

SEKRETAR ODBORA PREDSEDNIK ODBORA

Ljiljana Miletić Živković dr Aleksandra Tomić